
Για το αλαλούμ στις τοποθετήσεις στην ανατολική Θεσσαλονίκη
Για άλλη μια χρονιά γινόμαστε αποδέκτες καταγγελιών για την παραβίαση εργασιακών δικαιωμάτων των συναδέλφων κατά τη διαδικασία των τοποθετήσεων. Τα πολλά «λάθη» στις τοποθετήσεις, η αδιαφάνεια στη διαδικασία ενστάσεων, οι διαρκείς επανατοποθετήσεις, η μη δημοσιοποίηση όλων των κενών και των διαθέσεων, το σπάσιμο των κενών, δημιουργούν ένα αλαλούμ, με θύματα όχι μόνο τους εκπαιδευτικούς, αλλά τελικά τα ίδια τα παιδιά και την εκπαιδευτική διαδικασία.
Συνάδελφοι βρέθηκαν υπεράριθμοι τον Σεπτέμβρη και αναγκάστηκαν να ψάχνουν τοποθέτηση, γιατί δεν υπήρξε πρόβλεψη για τα πραγματικά τμήματα που θα δημιουργούνταν με τις μετεγγραφές. Στο μεταξύ, τα κενά έχουν σπάσει σε δύο και τρία κομμάτια, δεκάδες συνάδελφοι πηγαίνουν από σχολείο σε σχολείο για να συμπληρώσουν το ωράριό τους, με αντίκτυπο όχι μόνο στους ίδιους αλλά και στη λειτουργία των σχολικών μονάδων, στις εφημερίες, στα εξωδιδακτικά καθήκοντα, στην κατάρτιση του προγράμματος και στη συμμετοχή στις συνεδριάσεις των συλλόγων.
Σε μια κατάφορη παραβίαση του νόμου, μόνιμοι εκπαιδευτικοί μετακινούνται για συμπλήρωση ωραρίου πολλά χιλιόμετρα μακριά από το σχολείο τοποθέτησής τους, με πρόσχημα ότι δε γίνεται να αλλάξει η τοποθέτηση αναπληρωτών που βρίσκονται σε διπλανά σχολεία, τους οποίους, ωστόσο, έστειλε εκεί η ίδια ΔΔΕ. 
Αποδεικνύεται για μια ακόμα φορά ότι οι διορισμοί, που έγιναν τα τελευταία χρόνια κάτω από την πίεση των αγώνων, αλλά και της τραγικής κατάστασης των σχολείων, δεν επαρκούν ούτε στο ελάχιστο για την κάλυψη των κενών. Διαφορετικά, κάθε εκπαιδευτικός θα κατείχε μόνιμη θέση σε κάθε σχολείο, τα όποια κενά προέκυπταν θα ήταν πραγματικά για λειτουργικούς λόγους (π.χ. ασθένεια, εγκυμοσύνη), οι αναπληρωτές θα αναπλήρωναν αυτούς τους εκπαιδευτικούς και όχι τους εαυτούς τους και τα παιδιά δε θα έχαναν ούτε μία ώρα μάθημα!
Αντίθετα, βομβαρδιζόμαστε από παράλογες εντολές που βασίζονται σε ανυπόστατους νόμους, όπως η ατεκμηρίωτη απαίτηση να κατατίθεται η αίτηση για κανονική άδεια δέκα μέρες πριν τη μέρα απουσίας (!) και η δήθεν υποχρέωσή μας να απασχολούμε τους μαθητές που έχουν κενό. Όλα αυτά για να εκβιάζονται οι συνάδελφοι που έχουν ανάγκη να λείψουν από τη δουλειά τους για διάφορες ανάγκες, δικαίωμα που τους εξασφαλίζει ο νόμος. 
Αποδεικνύεται ότι μέριμνα του Υπουργείου και της ΔΔΕ δεν είναι η ομαλή λειτουργία των σχολείων και η κάλυψη των αναγκών σε προσωπικό, αλλά η «εξοικονόμηση» πόρων σε βάρος εκπαιδευτικών, μαθητών και εκπαιδευτικής διαδικασίας, προκειμένου να υπηρετηθεί η πολεμική οικονομία και τα συμφέροντα των λίγων. Στο πλαίσιο αυτό οι εκπαιδευτικοί γινόμαστε λάστιχο για να καλλιεργηθεί η εικόνα ότι «όλα βαίνουν καλά». 

Απαιτούμε:
Σεβασμό στα εργασιακά μας δικαιώματα.
Πλήρη διαφάνεια στις τοποθετήσεις. Δημοσιοποίηση όλων των κενών σε όλους τους εκπαιδευτικούς. 
Δημοσιοποίηση όλων των τοποθετήσεων. Να απαντηθούν γραπτά όλες οι ενστάσεις.
Να σταματήσει το σπάσιμο των κενών.
Μονιμοποίηση όλων των αναπληρωτών για την κάλυψη όλων των κενών.
Πρόσληψη όλων των αναπληρωτών σε μια φάση
Μείωση των μαθητών ανά τμήμα. 20 μαθητές και 15 στις ομάδες προσανατολισμού.
Δημόσιο δωρεάν σχολείο για όλα τα παιδιά

Το δικαίωμα στη μόρφωση των μαθητών και μαθητριών είναι αδιαπραγμάτευτο!

ΟΛΕΣ ΚΑΙ ΟΛΟΙ στην κινητοποίηση ΟΛΜΕ – ΕΛΜΕ στη ΔΔΕ ανατολ.Θεσ-νίκης την Πέμπτη 12-11 στις 2μμ.

